Angus Buchan kom bid vir KrugersdorpAngus Buchan. (Foto: Reint Dykema) Nadat hy ’n smeekbrief van ’n Krugersdorp-inwoner ontvang het, het Angus Buchan besluit om ’n gebedsdag in en vir dié dorp te hou. Op dié dag sal daar vir werkloosheid, armoede, misdaad, dwelmmisbruik, alkoholisme en satanisme gebid word. “Ons gaan nie net vir Krugersdorp en Mogale-munisipaliteit bid nie, maar vir almal in ons geliefde Suid-Afrika. Ons sal lewe spreek oor ons land, ons mense, diegene wat siek, depressief en werkloos is,” het Buchan gesê. “Ons glo dat net Jesus genesing, verandering en hoop na ons land toe sal bring. Dit is waarom ons die geleentheid Speak Jesus noem.” Dié geleentheid kan gratis bygewoon word en sal op Saterdag 24 September by ’n venue naby Krugersdorp gehou word. Die hekke maak om 07:00 oop en Buchan sien uit daarna om mense te verwelkom. Mense word aangemoedig om water, ’n hoed, sonskerm, kos, gemaklike skoene, toiletpapier, stoele, piekniekkomberse en ’n sak vir vullis saam te neem. Daar sal nie kosstalletjies beskikbaar wees nie en daar word geen gas- of gewone braairoosters toegelaat nie. As gevolg van die groot groep mense wat die geleentheid gaan bywoon, word daar ook gevra dat mense nie gazebo’s of sambrele oprig nie. Ouers word aangemoedig om hul kinders in helder kleure aan te trek en hul arms met selfoonnommers te merk. Daar sal vervoerdienste deur die dag beskikbaar wees, vir meer inligting daaroor kan dié webwerf besoek word. Om jou plek by die gebedsdag te bespreek, besoek die webwerf.